**NÁRODNÁ RADA SLOVENSKEJ REPUBLIKY**

**VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**1000**

**NÁVRH VLÁDY**

**na skrátené legislatívne konanie o vládnom návrhu zákona o špeciálnom spôsobe hlasovania vo voľbách do orgánov samosprávy obcí a vo voľbách do orgánov samosprávnych krajov, ktoré sa konajú v roku 2022 v rovnaký deň a v rovnakom čase a ktorým sa menia a dopĺňajú niektoré zákony**

Vláda Slovenskej republiky predkladá návrh na skrátené legislatívne konanie o návrhu zákona o špeciálnom spôsobe hlasovania vo voľbách do orgánov samosprávy obcí a vo voľbách do orgánov samosprávnych krajov, ktoré sa konajú v roku 2022 v rovnaký deň a v rovnakom čase a ktorým sa menia a dopĺňajú niektoré zákony.

Zákonom č. 512/2021 Z. z., ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa do volebného zákona doplnila možnosť ustanoviť v čase pandémie a v príčinnej súvislosti s ňou osobitným zákonom podmienky, za ktorých sa prekážka práva voliť na voličov, ktorým bolo zákonom ustanovené obmedzenie osobnej slobody z dôvodu ochrany verejného zdravia, nebude vzťahovať. Zámerom bola reakcia na pandémiu ochorenia COVID-19 s cieľom, aby voliči, ktorí by sa za bežných okolností z dôvodu nariadených karanténnych opatrení nemohli zúčastniť volieb, mohli uplatniť svoje aktívne volebné právo a hlasovať.

Na jeseň roku 2022 sa uskutočnia voľby do orgánov územnej samosprávy, pričom po prvýkrát sa na oboch jej úrovniach budú konať v rovnaký deň a v rovnakom čase. Konanie volieb ako také, obzvlášť i za okolností spojenia dvoch druhov volieb a s tým súvisiacu zvýšenú náročnosť celého procesu, si vyžaduje dôsledné organizačno-technické zabezpečenie a nastavenie procesov v dostatočnom časovom predstihu. Legitímnym záujmom štátu je v čo najväčšej miere eliminovať dopady pandémie a z nej vyplývajúce obmedzenia pre obyvateľov. Na druhej strane, legitímnym právom obyvateľov je zúčastňovať sa na správe vecí verejných a uplatňovať svoje aktívne volebné právo. Pri zohľadnení týchto skutočností v aktuálnej celospoločenskej situácii je potrebné zo strany štátu promptne reagovať na dosiahnutie požadovaných cieľov a byť v spolupráci so všetkými zainteresovanými subjektami zúčastnenými na príprave a vykonaní volieb proaktívne pripravený na riešenia, ktoré si nepredvídateľná epidemiologická situácia môže vyžadovať.

Návrh zákona preto v súlade s vytvoreným právnym rámcom podľa § 4 volebného zákona ustanovuje pre prípad pretrvávajúcej pandémie ochorenia COVID-19 a s ňou súvisiacich karanténnych opatrení osôb pozitívnych na ochorenie COVID-19 alebo osôb, ktoré prišli do úzkeho kontaktu s osobami pozitívnymi na ochorenie COVID-19, právo týchto osôb uplatniť výkon svojho volebného práva prostredníctvom špeciálneho spôsobu hlasovania, ktorého podmienky uplatnenia a komplexný proces sú predmetom úpravy predkladaného návrhu zákona. Tento postup sa bude vzťahovať iba na spojené voľby do orgánov územnej samosprávy v roku 2022.

Na základe uvedeného z dôvodu mimoriadnych okolností vyvolávajúcich potrebu reagovať na blížiace sa voľby do orgánov územnej samosprávy v kontexte pretrvávajúcej pandémie ochorenia COVID-19 sa podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhuje Národnej rade Slovenskej republiky, aby sa uzniesla na skrátenom legislatívnom konaní o vládnom návrh zákona o špeciálnom spôsobe hlasovania vo voľbách
do orgánov samosprávy obcí a vo voľbách do orgánov samosprávnych krajov, ktoré sa konajú v roku 2022 v rovnaký deň a v rovnakom čase a ktorým sa menia a dopĺňajú niektoré zákony.

V Bratislave 12. apríla 2022

**Eduard Heger v. r.**

**predseda vlády Slovenskej republiky**

**Roman Mikulec v. r.**

**minister vnútra Slovenskej republiky**